LV Eiropas Savienības Oficiālais Vēstnesis C 61/15

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 61/12)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“GOUDA HOLLAND”

EK Nr.: NL/PGI/005/0328/27.11.2003

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Hoofdproductschap Akkerbouw Adrese: Postbus 29739 2502 LS 's-Gravenhage Nederland Tālr.: (31-70) 370 87 08 Fakss: (31-70) 370 84 44 E-pasts: plw@hpa.agro.nl

2. Grupa:

Nosaukums: Nederlandse Zuivel Organisatie (NZO) Adrese: Postbus 165 2700 AD Zoetermeer Nederland Tālr.: (31-79) 343 03 00 Fakss: (31-79) 343 03 20 E-pasts: info@nzo.nl Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Siers.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Gouda Holland”

4.2. Apraksts: “Gouda Holland” ir dabiski nogatavināts puscietais siers ar augstu tauku saturu (> 48 %). To izgatavo Nīderlandē no Nīderlandes piena lopu fermās iegūta govs piena; līdz patērētājam sagatavotam produktam sieru nogatavina Nīderlandē atrodošās siera nogatavināšanas telpās.

Sastāvs

“Gouda Holland” izgatavo no vienas vai vairākām turpmāk minētajām izejvielām:

piens, krējums un vājpiens vai govs piens ar samazinātu tauku saturu (vienīgi govs piens) no Nīderlandē esošām piena lopu fermām.

Raksturīgās īpašības

Siera ritulim ir saspiesta cilindra, bluķa vai klaipa forma, un tā masa ir 2,5–20 kg. Saspiestā cilindra forma ir ar izliektām malām, kas plūstoši pāriet plakanā virspusē un apakšā, un cilindra augstums ir ceturtā līdz trešā daļa no diametra.

Minimālais tauku saturs sausnā ir 48,0 %, bet maksimālais — 52,0 %. Mitruma saturs 12 dienas pēc izgatavošanas ir (maksimāli) 42,5 %, bet sāls saturs sausnā ir maksimāli 4,0 %. Pārējās raksturīgās īpašības ir šādas.

Garša: aromātiska, patīkama un no maigas līdz spēcīgai — atkarībā no vecuma. Var būt pievienotas ķimenes.

Faktūra šķērsgriezumā: pēc siera sagriešanas šķēlēs var būt redzami caurumi, taču tie var nebūt vienmērīgi izvietoti pa visu griezuma virsmu. Siera krāsa var variēt no ziloņkaula krāsas līdz dzeltenai.

Miza: miza ir cieta, gluda, sausa un tīra, un uz tās nav sēnīšu mikrofloras. Miza veidojas žūšanas laikā nogatavināšanas procesā.

Tekstūra: četras nedēļas vecs siers ir nedaudz mīksts līdz valkans. Nogatavinot ilgāk, siers kļūst stingrāks un cietāks. Sieru ir viegli griezt.

Nogatavināšanas ilgums: vismaz 28 dienas. “Gouda Holland” ir dabiski nogatavināts siers. Nogatavināšana folijā sieram “Gouda Holland” nav atļauta.

Nogatavināšanas temperatūra: vismaz 12 °C.

Vecums: uzglabāšanas laiks svārstās no vismaz 28 dienām pēc izgatavošanas līdz vairāk nekā gadam.

Specifiski kvalitātes kritēriji

Kad pienu, krējumu vai pienu ar samazinātu tauku saturu saņem un uzglabā siera ražotājs, tam vai nu nedrīkst būt veikta vispār nekāda termiska apstrāde, vai arī tikai nepasterizējoša termiskā apstrāde.

Krējums un vājpiens vai piens ar samazinātu tauku saturu jāpasterizē tieši pirms tā pārstrādes “Gouda Holland” sierā, un izejvielām jāatbilst šādiem kritērijiem:

— nav konstatējama fosfatāzes aktivitāte, ja vien ir iespējams konstatēt peroksidāzes aktivitāti;

— veicot mērījumus, kas pamatojas uz taukus nesaturošu produktu, skābuma līmenis krējumā nepārsniedz 20 mmol NaOH litrā, ja vien laktāta saturs uz 100 g beztauku produkta nav 200 mg vai mazāk;

— 0,1 ml tilpumā nav konstatējami koliformu mikroorganismi.

Tieši pirms izejvielu pārstrādes “Gouda Holland” sierā tās jāpasterizē tādā veidā, lai nedenaturētu sūkalu olbaltumvielu saturs neatšķirtos vai tikai nedaudz atšķirtos no nepasterizētu izejvielu olbaltumvielu satura, kas ir tāda paša veida un kvalitātes. “Gouda Holland” izgatavošanas procesā drīkst pievienot vienīgi ģenētiski nemodificētas pienskābi un aromātu veidojošo mikroorganismu kultūras. Pie šīm kultūrām pieder atbilstīgas mezofilās ierauga kultūras “Gouda Holland” izgatavošanai: Lactococcus un Leuconostoc L. vai LD., iespējams, kombinācijā ar termofilām Lactobacillus un/vai Lactococcus kultūrām. Pieejamās kultūras ir aizsargātas. To izmantošana ir obligāts nosacījums “Gouda Holland” izgatavošanai.

Siera ferments: “Gouda Holland” izgatavošanā izmanto vienīgi no teļa iegūtu siera fermentu. Cita veida siera fermentu drīkst izmantot vienīgi izņēmuma gadījumā, piemēram, ja tas nepieciešams dzīvnieku slimību dēļ. Tādā gadījumā izmantotajam siera fermentam jāatbilst Warenwetbesluit Zuivel (likuma par pārtikas precēm izpildes lēmumam attiecībā uz piena produktiem).

Nitrītu saturs “Gouda Holland”, izteikts kā nitrītjoni, nepārsniedz 2 mg vienā kg siera.

4.3. Ģeogrāfiskais apgabals: Ģeogrāfiskais apgabals, uz kuru attiecas pieteikums, ir Holande, proti, Nīderlandes Karalistes Eiropas daļa.

4.4. Izcelsmes apliecinājums: Katrs “Gouda Holland” siera gabals pirms siera masas presēšanas tiek marķēts ar īpašu apzīmējumu no iekrāsota kazeīna (sk. diagrammu). Marķējumā ietverts nosaukums “Gouda Holland”, ko papildina ciparu un burtu kombinācija, kas ir unikāla katram sieram (augošā alfabētiskā un skaitliskā secībā).

COKZ (Nīderlandes piensaimniecības inspekcijas institūts) uztur šo unikālo numuru reģistru, kurā iekļauti arī visi pārbaužu dati (tostarp laiks un vieta). Šo apzīmējumu var viegli atpazīt patērētāji, un, izmantojot kazeīna krāsas marķējumu un COKZ reģistru, pārbaudīt apstiprināšanas iestāde.

4.5. Ražošanas metode: “Gouda Holland” sieru izgatavo no piena, kas iegūts Nīderlandē atrodošās piena lopu fermās. Pienu fermā atdzesē līdz ne vairāk kā 6 °C temperatūrai un uzglabā dzesēšanas tvertnē. Uz siera ražotni to transportē 72 stundu laikā. Kad piens nonāk siera ražotnē, to vai nu pārstrādā tūlīt, vai pakļauj termiskai apstrādei (nepasterizējošai vieglai siltumapstrādei) un pirms pārstrādes siera pienā neilgu laiku uzglabā aukstumā.

Tauku saturu pienā standartizē tā, lai panāktu tādu tauku un olbaltumvielu attiecību, lai tauku saturs gatava siera sausnā būtu 48–52 %. Siera pienu pasterizē 15 sekundes vismaz 72 °C temperatūrā. To recina aptuveni 30 °C temperatūrā. Piena olbaltumvielu atdalīšana un recēšana šī procesa laikā ir raksturīga tieši “Gouda Holland”.

Sarecinot iegūtā siera masa tiek atdalīta no sūkalām, pārstrādāta un skalota, lai panāktu vēlamo mitruma saturu un pH līmeni. Tvertnēs siera masu presē pareizā formā un ar vēlamo masu. Rezultātā iegūto “sieru” iegremdē vannā ar sāls šķīdumu. “Gouda Holland” vienmēr nogatavina dabiski, proti, nogatavināšanas laikā tam nodrošina gaisa piekļuvi, un to regulāri apgroza un pārbauda. Nogatavināšanas laikā sieram veidojas sausa miza. Laikam un temperatūrai ir svarīga nozīme, lai pietiekamā apjomā būtu nodrošināta fermentatīvo un novecošanas procesu iedarbība un sieram varētu izveidoties “Gouda Holland” tik raksturīgās fizikālās un organoleptiskās īpašības.

“Gouda Holland” nogatavināšanas ilgums var pat pārsniegt vienu gadu — atkarībā no vēlamās garšas veida.

“Gouda Holland” var sagriezt un iepakot vai nu Nīderlandē, vai ārpus tās, ievērojot nosacījumu, ka uzņēmumā, kur veic iepakošanu, ir visaptveroša administratīvā kontroles sistēma, lai būtu iespējama sagriezta “Gouda Holland” siera izsekošana, izmantojot unikālo ciparu un burtu kombināciju marķējumā, un lai patērētājs varētu pārliecināties par siera izcelsmi.

4.6. Saikne: Šā produkta nosaukuma ģeogrāfiskā komponente ir vārds “Holland” (Holande). Kā zināms, vārdu “Holande” izmanto kā sinonīmu oficiālajam nosaukumam “Nīderlande”. Apvienotās Nīderlandes Republikas laikā (no 17. līdz 19. gadsimtam) Holande bija ietekmīgākā no septiņām provincēm. Kopš tā laika šo nosaukumu pakāpeniski sāka attiecināt uz visu Nīderlandes teritoriju. Daudzās valstīs Nīderlande ir vairāk pazīstama vai zināma vienīgi ar nosaukumu “Holande” (Ollanda u.c.).

Piena piemērotību garda un augstas kvalitātes siera izgatavošanai lielā mērā nosaka Nīderlandes ģeogrāfiskais novietojums (tā galvenokārt atrodas zem jūras līmeņa), klimats (piejūras klimats) un tur (galvenokārt smilšainā vai mālainā augsnē) augošās zāles sastāvs. Piena kvalitāti garantē piena lopu fermās ieviestās kvalitātes nodrošināšanas sistēmas un intensīvā kvalitātes novērtēšanas sistēma (katrai piena partijai veic analīzes un nosaka dažādus kvalitātes parametrus). Turklāt ir nodrošināta nepārtraukta aukstuma ķēde līdz piena pārstrādes brīdim, jo pienu fermā novieto aukstumā (maksimāli 6 °C) un uz ražotni transportē cisternās ar refrižeratoru. Saglabāt piena kvalitāti palīdz arī relatīvi nelielie attālumi.

Vēsturiskais pamats

“Gouda Holland” ir Nīderlandes siera ražošanas tradīciju pierādījums; šīs tradīcijas aizsākās viduslaikos, taču pilnību sasniedza jau 17. gadsimtā (tā dēvētajā Zelta laikmetā).

Goudā pārdoto sieru no 18. gadsimta dēvē par “Gouda” sieru. Vēlāk nosaukumu “Gouda” sāka saistīt ar Holandē ražotiem treknajiem sieriem, un siers ieguva saspiesta cilindra formu.

Sākotnēji “Gouda Holland” sieru izgatavoja fermās, vēlāk ražošana attīstījās līdz vietēja mēroga ražotnēm, un, visbeidzot, tas tiek ražots visā valstī un ir ieguvis popularitāti visā pasaulē, kļūstot par svarīgu un stabilu faktoru, kas palīdz nodrošināt piena lopu fermās iegūtā piena optimālu kvalitāti. Divdesmitā gadsimta sākumā valstī tika pieņemti noteikti likumi attiecībā uz “Gouda” sieru, un nosaukums “Gouda Holland” tika apstiprināts ar Landbouwkwaliteitsbeschikking kaasproducten (lēmumu par lauksaimniecības produktu kvalitāti attiecībā uz sieru).

“Gouda Holland” tēls Eiropas patērētāju acīs

Apjomīgā pētījumā, ko veica sešās Eiropas valstīs, tika noskaidrots, ka Eiropas patērētāji uzskata Nīderlandi par svarīgāko “Gouda” un “Edam” ražotājvalsti. Turklāt “Gouda” un “Edam” reputāciju un stāvokli saista ar Nīderlandi. “Gouda” (un “Edam”) sieri ir holandiešu kultūras mantojuma simboli. Eiropas patērētāji “Gouda” (un “Edam”) siera šķirnes uztver kā zīmolus. Tirgus izpētē (1 250 respondentu paraugkopa katrā dalībvalstī, ticamība 97,5 %) sešās dalībvalstīs, kur ir vislielākais “Gouda” (un “Edam”) siera patēriņš, tika konstatēts, ka:

nosaukumu “Gouda” izteikti saista ar Nīderlandi;

“Gouda Holland” ir populārāks par “Gouda” siera šķirnēm, kas ražotas ārpus Nīderlandes;

gandrīz puse no dalībvalstīs aptaujātajiem patērētājiem uzskata, ka visi “Gouda” sieri tiek ražoti Nīderlandē (kas ir iespējama Eiropas patērētāju maldināšana, jo tā nebūt nav);

“Gouda Holland” ieguva ievērojami augstākus rezultātus, vērtējot tādus parametrus kā “izcila kvalitāte”, “tradicionāli ražots” un “oriģināls produkts”.

“Gouda” (un “Edam”) ir sinonīmi Nīderlandes kvalitātei. Vairāku gadsimtu laikā Nīderlandes valdība un nozares pārstāvji ir ieviesuši dažādus pasākumus un likumus, lai nodrošinātu “Gouda” (un “Edam”) siera ļoti augstās kvalitātes saglabāšanu. Turklāt Nīderlandes piena lopu nozares pārstāvji ir investējuši ievērojamus līdzekļus, lai nodrošinātu atbilstību šiem augstajiem kvalitātes standartiem un tirgus apguvei un saglabāšanai. No 1950. gada reklāmā, sabiedrības informētības veicināšanā un noieta veicināšanai Eiropā investēti vairāk nekā 1,4 miljardi Nīderlandes guldeņu (EUR 635 miljoni) (neskaitot investīcijas Nīderlandē).

4.7. Pārbaudes struktūra:

Nosaukums: Stichting Centraal Orgaan voor Kwaliteitsaangelegenheden in de Zuivel (COKZ) Adrese: Kastanjelaan 7 3833 AN Leusden Nederland Tālr.: (31-33) 496 56 96 Fakss: (31-33) 496 56 66 E-pasts: productcontrole@cokz.nl

4.8. Marķējums: “Gouda Holland” ir Eiropas Savienības aizsargāta ģeogrāfiskās izcelsmes norāde (AĢIN).

Šai norādei jābūt redzamā vietā visu sieru marķējumā uz siera plakanās virsmas un/vai uz lentes ap sieru. Tā nav obligāta, ja sieru pārdod sagrieztu un iepakotu, kā noteikts 4.5. punktā. Tādā gadījumā uz iepakojuma jābūt redzamam nosaukumam “Gouda Holland”.

Uz iepakojuma jābūt redzamai nepārprotamai pazīšanas zīmei, lai patērētāji varētu atpazīt “Gouda Holland” sieru veikalu plauktos. Izmantojot nosaukumu “Gouda Holland”, izveidojot īpašu identitāti un lietojot ES AĢIN simbolu, jādara zināms patērētājiem, ka “Gouda Holland” atšķiras no visiem pārējiem “Gouda” sieriem. Šā pieteikuma mērķis ir novērst Eiropas patērētāju iespējamu maldināšanu.

(1) OV L 93, 31.3.2006., 12. lpp.